text: Landbrugsmaskiner udsat for razzia
  23 april 2014 kl. 17.41
  Politiet holdt i dag razzia for at få ryddet ud i farlige landbrugsmaskiner på vejene. En enkelt traktor røg i fælden.
  En traktor med vogn, der har et knækket og et manglende baglys. Dagens fangst var beskeden, men faren kan være stor, når traktorer kører rundt i trafikken.
  Når landbrugsmaskiner er involveret i trafikuheld sker der personskade i 43 procent af tilfældene. Når det er et uheld med personbiler, sker der kun personskade i 34 procent af uheldene. Det viser tal fra Syd- og Sønderjyllands Politi.
  Politiet holdt i dag til ved Baså Rasteplads ved Ullerup. Udover den stationære kontrol, var patruljebiler i nærheden også opmærksomme på at spotte farlige landbrugsmaskiner.
  